РЕПУБЛИКА СРБИЈА

УНИВЕРЗИТЕТ У БЕОГРАДУ

Филозофски факултет

**ИЗВЕШТАЈ КОМИСИЈЕ ЗА ИЗБОР КРИСТИНЕ МОЈОВИЋ**

**У ЗВАЊЕ ИСТРАЖИВАЧ-ПРИПРАВИК**

Одлуком Наставно-научног већа Филозофског факултета од 21. фебруар 2019. формирана је Комисија за припрему извештаја за **избор Кристине Мојовић у истраживачко звање – истраживач приправник** на пројекту 179018 Филозофског факултета у Београду. Комисију чине: проф. др Ксенија Крстић (председник комисије), др Марина Виденовић научни сарадник и др Ивана Степановић Илић научни сарадник.

Комисија је прегледала конкурсну документацију, анализирала професионалну делатност кандидаткиње, као и њене научне и стручне радове. На основу тога, Комисија подноси следећи извештај, као и предлог који из те анализе следи, а у складу са Законом о научно-истраживачкој делатности и Статутом Филозофског факултета.

**Основни биографски подаци**

Кандидаткиња за избор у звање – истраживач приправник – Кристина Мојовић рођена је 30. априла 1994.године у Крагујевцу, где је завршила основну школу и гимназију (природно-математички смер). Филозофски факултет, Одсек за психологију, у Београду, уписала је 2013.године, као редован студент. Основне акдемске студије психологије, истраживачки модул завршила је 2017. године (просечна оцена 8.96). Исте године уписала је мастер студије на Филозофском Факултету у Београду, на Одсеку за психологију и завршила их 2018. године (просечна оцена 9.83). Мастер рад из области психологије образовања „Утицај интернет претраге на формирање знања и процену сопствене базе знања“ одбранила је на Филозофском факултету у Београду код доцента др Зоране Јолић Марјановић (оцена 10). Од децембра 2018. године редован је студент докторских студија Филозофског факултета у Београду.

**Научно-истраживачи рад**

Већ током академских студија Кристина Мојовић је стицала искуства у научно-истраживачком раду. Била је сарадник Лабораторије за експерименталну психологију 2014-2017 године. У периоду 2015-2018 радила је као студент ментор на курсевима Психологије индивидуалних разлика и Психометрије. Сарадник Лабораторије за развојну психологију постала је 2015. године и ту је активна и тренутно. На Институту за психологију ангажована је на неколико пројеката. У оквиру пројекта о младима током 2015 и 2016. године учествовала је у кодирању и обради података везаних за идоле и узоре младих. Резултат тог анагажмана је чланак “Public Figures as Role Models of Serbian Adolescents: Who Are Idols and Why?“ објављен 2017. године у коауторству са др Иваном Степановић Илић и Барбаром Блажанн часопису међународног значаја *Serbian political thoughт.* У оквиру пројекта "Development of e-learning materials" током 2017 и 2018. године прошла је обуку о карактеристикама традиционалних и електронских уџбеника на Институт за психологију, у издавачкој кући Креативни центар била је на двомесечној пракси и учествовала у креирању задатака за електронске тестове знања које је касније и администрирала током реализације истраживања. Поред тога реализовала је фокус групе са ученицима који су били субјекти истраживања о поређењу класичних и електронским тестова знања. На пројекту *Research on Adverse Childhood Experience in Serbia - ACE* Института за психологију и Института за ментално здравље који се бави улогом животних догађаја током детињства адолесценције на ментално здравље током 2018. године била је сарадник на терену и водила индивидуалне интервјуе са испитаницима.

Од 2018. године сарадник је истраживачке станице Петница где учествује у Семинару за психологију и ради на осмишљавању пројеката и менторисању полазника.

Има четири рада која су изложена на најпрестижнијој конференцији из области психологије у земљи, која од пре две године има карактер међународне конференције и носи назив *Empirical studies in Psychology*.

**Волонтерски рад и усавршавање**

Од 2016 године волонтира у организацијама које се баве различитим облицима подршке деци и младима (Фондација Нова Ђоковић и Подржи живот).

Похађала је различите обуке везане за програме обраде података, као што су MAXQDA12, Winsteps, Udacity: Intro to Computer science,

Intro to Data Analysis.

**Закључак**

Критина Мојовић има одлична акдемска постигнућа током студија будући да су просечне оцене које је остварила на оба степена акдемских студија око или изнад девет. У зиму 2018. године уписала је докторске студије на Филозофском факултету у Београду. Тиме је испунила све формалне критеријуме неопходне за стицање звања истраживач-приправник. Поред тога, њен ангажман на неколико пројеката из области развојне психологије и образовања, ангажман у научним јединицама Филозофског факултета, као и интересовање за усаврешавање у погледу техника за обраду података из истраживања показују да је реч о о добром кандидату чији даљи развој у области научно-истраживачког рада треба подржати. На основу свега наведеног, Комисија сматра да **кандидаткиња Кристина Мојовић има све потребне услове за стицање звања истраживач-приправник,** на Филозофском факултету у Београду.

Комисија

Председник Комисије

Проф. др Ксенија Кртсић

Одељење за психологију Филозофски факултет у Београду

др Марина Виденовић, научни сарадник

Институт за психологију, Филозофски факултет у Београду

др Ивана Степановић Илић, научни сарадник

Институт за психологију, Филозофски факултет у Београду

У Београду, фебруар 2019.